RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill tad-9 ta' Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96 /* COM/2012/0422 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill tad-9 ta' Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96 1. Daħla Fid-9 ta' Lulju 2008, ir-Regolament (KE) Nru 762/2008[1] dwar il-preżentazzjoni mill-Istati Membri tal-Istatistika dwar l-Akkwakultura (minn issa 'l quddiem imsejjaħ ir-Regolament dwar l-Istatistika tal-Akkwakultura) ġie adottat mill-Parlament Ewropew u mill-Kunsill. Ir-Regolament beda japplika mill-1 ta' Jannar 2009 u ħassar ir-Regolament tal-Kunsill (KE) Nru 788/96[2]. Ir-Regolament jimmira li jissodisfa l-ħtieġa għal medda usa' ta' dejta għall-monitoraġġ tas-settur tal-akkwakultura u l-produzzjoni tiegħu b'rikonoxximent għar-rwol importanti tiegħu fl-UE. Skont it-termini tal-Artikolu 11 "Sal-31 ta' Diċembru 2011, u mbagħad kull tliet snin, il-Kummissjoni għandha tippreżenta lill-Parlament Ewropew u lill-Kunsill rapport ta' evalwazzjoni dwar l-istatistika miġbura abbażi ta' dan ir-Regolament, u b'mod partikolari dwar ir-rilevanza u l-kwalità tagħha. Dan ir-rapport għandu jagħmel ukoll analiżi tal-effettività meta mqabbla mal-ispejjeż tas-sistema mdaħħla għall-ġbir u t-tħejjija tal-istatistika u għandu jindika l-aħjar prattika li tippermetti t-tnaqqis tax-xogħol għall-Istati Membri u t-titjib tal-utilità u l-kwalità ta' din id-data." Dan ir-rapport jiddokumenta l-progress li sar mill-Istati Membri u l-pajjiżi taż-ŻEE, flimkien mal-Kummissjoni, fir-rigward tad-dispożizzjonijiet ta’ dan ir-Regolament. L-Artikolu 6 tar-Regolament irrikjeda wkoll li l-Istati Membri jippreżentaw rapport metodoloġiku dettaljat li jispjega kif inġabret u kif ġiet ikkompilata d-dejta. Dan jinkludi d-dettalji dwar it-tekniki tat-teħid ta’ kampjuni, il-metodi ta' stima u s-sorsi tad-dejta (għajr l-istħarriġ) u valutazzjoni tal-kwalità tal-istimi li jirriżultaw. L-informazzjoni pprovduta mill-Istati Membri fil-formoli ta' valutazzjoni tagħhom hija l-bażi ta' dan ir-rapport. Il-kosteffettività tal-ġbir tad-dejta dwar l-akkwakultura ġiet eżaminata (ma' dominji tal-istatistika oħrajn) skont l-analiżi tal-kosteffettività tal-Eurostat għall-oqsma koperti mill-Programm tal-Istatistika tal-Komunità mill-2008 sal-2012[3]. L-informazzjoni għall-analiżi nġabret billi ntuża kwestjonarju għall-Istati Membri kollha, l-Islanda, in-Norveġja u l-Isvizzera permezz tal-Grupp ta' Ħidma dwar l-Ipprogrammar u l-Koordinazzjoni f'Settembru 2010. 2. Kopertura u kontenut Ir-regolament jirrikjedi l-preżentazzjoni ta' dejta f'erba' oqsma li jinkludu; (a) il-produzzjoni annwali (il-volum u l-valur unitarju) tal-akkwakultura; (b) l-input annwali (il-volum u l-valur unitarju) għall-akkwakultura msejsa fuq il-qbid; (c) il-produzzjoni annwali tal-imfaqas u tal-għadajjar għat-trobbija tal-ħut; (d) l-istruttura tas-settur tal-akkwakultura. Id-dejta hi meħtieġa kull sena ħlief fil-każ tal-informazzjoni ta' struttura (il-metodi ta' produzzjoni) li hi meħtieġa kull tliet snin. L-ewwel sena li għaliha kienet meħtieġa t-trażmissjoni tad-dejta (is-sena ta' referenza) kienet l-2008 u waslet għand il-Eurostat sal-31 ta' Diċembru 2009. Permezz tar-Regolament l-Istati Membri jistgħu jdewmu l-implimentazzjoni jew jiksbu deroga mir-rekwiżiti kollha jew minn xi wħud minnhom. Seba' Stati Membri ngħataw perjodu tranżitorju biex jimplimentaw ir-Regolament ġdid (CZ, DE, EL, AT, PT, PL, u SI) u se jipprovdu d-dejta għas-sena ta' referenza 2011 u wara. Tliet Stati Membri (AT, CZ u LU) ngħataw derogi sal-31 ta' Diċembru 2012 jew biex ma jipprovdu l-ebda informazzjoni (fil-każ tal-LU) jew biex jipprovdu biss stimi għal xi kategoriji ta' dejta minflok dejta dwar l-istatistika validata u komprensiva. 2.1 Ġbir u sorsi tad-dejta Fil-biċċa l-kbira tal-Istati Membri, id-dejta tinġabar permezz ta' ċensiment komplet tal-produtturi tal-akkwakultura rreġistrati bl-użu ta' kwestjonarji elettroniċi jew bil-posta kull sena. Ir-reġistrazzjoni tan-negozji tal-produzzjoni tal-akkwakultura hija rekwiżit tal-leġiżlazzjoni tal-UE dwar is-saħħa tal-annimali[4]. Hu rrapportat li r-rati tan-nuqqas ta' rispons huma ġeneralment baxxi f'bosta Stati Membri u hu relattivament sempliċi għall-awtoritajiet biex isegwu l-provvedituri tad-dejta. Xi Stati Membri rrapportaw li użaw informazzjoni amministrattiva mis-sorsi tal-industrija. F'għadd ta' pajjiżi l-uffiċċji veterinarji u d-dipartimenti tas-sajd qegħdin jikkooperaw fil-kontroverifika tad-dettalji tar-reġistru u r-rispons mibgħut. 2.2 Is-sistemi tal-ġbir tad-dejta fl-Istati Membri Hawnhekk mhuwiex deskritt il-ġbir kollu tal-Istati Membri minħabba arranġamenti tranżitorji fis-seħħ u derogi mir-Regolament li huma fis-seħħ għal xi wħud. Il-Belġju Fid-dawl tal-produzzjoni relattivament baxxa tiegħu, il-Belġju bħalissa hu mitlub jipprovdi biss stimi sommarji kif permess skont l-Artikolu 3 tar-Regolament dwar l-Istatistika tal-Akkwakultura. Għad irid jiġi pprovdut rapport metodoloġiku għall-Belġju. Il-Bulgarija L-Aġenzija Nazzjonali Bulgara tas-Sajd u l-Akkwakultura (NAFA) żżomm ir-reġistru nazzjonali tal-istabbilimenti tal-akkwakultura u titlob lin-negozji jżommu reġistru tal-bejgħ biex jagħmlu d-dikjarazzjonijiet tal-bejgħ kull xahar u biex jipprovdu din id-dejta dwar l-istatistika kif mitluba fuq il-formoli tal-informazzjoni tal-istatistika. Is-sorsi tad-dejta jiġu kontroverifikati regolarment ma' xulxin għall-validità u d-dejta li tasal tard (>30 jum) tiġi segwita. Id-dejta tiġi verifikata wkoll mill-ispetturi tan-NAFA fil-waqt taż-żjarat ta' spezzjoni. Ċipru Id-Dipartiment tas-Sajd u u r-Riċerka Marittima (DFMR) tal-Ministeru tal-Agrikoltura, ir-Riżorsi Naturali u l-Ambjent huwa responsabbli għall-istatistika dwar l-akkwakultura f'Ċipru u l-preżentazzjoni tad-dejta hi awtorizzata mil-leġiżlazzjoni nazzjonali. Il-ġbir tad-dejta jsir prinċipalment permezz ta' ċensiment tal-istatistika flimkien ma' spezzjonijiet fuq il-post u intervisti mal-maniġers jew mas-sidien tal-impriżi tal-akkwakultura. Informazzjoni addizzjonali tinkiseb mill-approvazzjonijiet għar-ripopolazzjoni ta' għadajjar jew kanali, mid-dettalji tal-esportazzjonijiet pprovduti permezz tas-Servizzi Veterinarji tal-Gvern u mill-importazzjonijiet għall-għalf tal-ħut. Dawn is-sorsi varji jiġu kontroverifikati ma' xulxin u jkun hemm segwitu għad-diskrepanzi mid-Diviżjoni tal-Akkwakultura tad-DFMR. Id-Danimarka Id-Direttorat Daniż tas-Sajd fil-Ministeru tal-Agrikoltura jiġbor id-dejta permezz tar-rapporti annwali u l-kwestjonarji dwar l-istatistika mill-faċilitajiet tal-produzzjoni tal-akkwakultura kummerċjali. Il-kopertura tal-industrija hija kompluta u ma ntużat l-ebda teknika tat-teħid ta' kampjuni. Id-dejta hi rreġistrata fuq ir-reġistru tal-akkwakultura miżmum mid-Direttorat tas-Sajd. Il-kwalità hi żgurata billi tiġi kkontrollata l-kompletezza tar-rispons u permezz ta' għadd ta' metodi oħra ta' validazzjoni. Qed tingħata attenzjoni partikolari lid-dejta dwar il-kwantità u l-valur tal-produzzjoni. Id-Danimarka enfasizzat problema partikolari bil-ġbir tad-dejta dwar in-numri tal-imfaqas u l-għadajjar għat-trobbija tal-ħut u għalhekk ingħataw ċifri tal-ħut ħaj bil-fatturi ta' konverżjoni approssimattivi għall-2008 u l-2009. Id-Danimarka, flimkien ma' Stati Membri oħra, indikaw ukoll problemi bid-definizzjonijiet għall-ħut li għadu qed jikber u ssuġġerew li d-differenzi fid-definizzjonijiet bejn l-Istati Membri jistgħu jneffħu ċ-ċifri tal-imfaqas u tal-għadajjar għat-trobbija tal-ħut. L-Estonja L-uffiċċju Estonjan tal-istatistika hu responsabbli għall-ġbir u l-pubblikazzjoni tad-dejta dwar l-akkwakultura. Il-ġbir tad-dejta jsir permezz ta' stħarriġ tal-faċilitajiet attivi kollha tal-akkwakultura. L-istħarriġ ikopri l-produzzjoni kummerċjali, it-tgħammir, il-bejgħ u l-produzzjoni u l-konsum intermedji. Mhux il-varjabbli kollha meħtieġa mir-Regolament dwar l-Akkwakultura huma miġbura, filwaqt li xi wħud dwar il-produzzjoni tal-imfaqas u tal-għadajjar għat-trobbija tal-ħut skont l-ispeċi jeħtieġ li jiġu stmati. Id-dejta tiġi kontroverifikata mal-informazzjoni u mad-dejta dwar ir-ripopolazzjoni tal-Ministeru tal-Ambjent, ippubblikati mill-industrija tal-akkwakultura. Id-diskrepanzi jiġu segwiti mal-provveditur tad-dejta permezz tat-telefown jew tal-email. Madankollu, l-aċċess għall-mikrodejta għall-kontroverifika qed jitrażżan mir-restrizzjonijiet ta' kunfidenzjalità. Ir-rati tan-nuqqas ta' rispons huma baxxi, 6 fil-mija biss fl-2008, u l-kwalità ġenerali tad-dejta titqies bħala għolja. L-Estonja identifikat kwistjoni partikolari bl-għadd doppju tal-produzzjoni mibjugħa bejn il-farms. Filwaqt li sforzi konsiderevoli huma ddedikati biex jiġi eskluż dan il-bejgħ, hu rikonoxxut li għad hemm aktar lok għal titjib. L-Irlanda Il-bord Irlandiż tas-Sajd Marittimu (Bord Iascaigh Mhara) hu responsabbli għall-ġbir u l-preżentazzjoni tad-dejta lill-Eurostat. Ir-responsabbiltà għall-kwalità tad-dejta hi f'idejn l-Unità tal-Ippjanar u tal-Evalwazzjoni tar-Riċerka tal-Awtorità Irlandiża għall-Protezzjoni tas-Sajd Marittimu. Għadu ma tressaq l-ebda rapport metodoloġiku għall-Irlanda. Madankollu, il-kuntatti operattivi għadhom għaddejjin. Spanja Is-sub-Direttorat Ġenerali għall-Istatistika tal-Ministeru tal-Ambjent u l-Affarijiet Rurali u Marittimi (MARM) huwa responsabbli għall-ġbir u l-ipproċessar tad-dejta dwar l-akkwakultura u jaħdem b'kooperazzjoni mal-Komunità Awtonoma ta' Andalusia (għall-akkwakultura marittima) u mal-Komunità Awtonoma tal-Pajjiż Bask (l-aspetti kollha tal-akkwakultura). MARM iżomm il-kompetenza għall-ġbir tad-dejta għar-reġjuni awtonomi l-oħra. Il-ġbir tad-dejta jsir permezz ta' kwestjonarji ta' stħarriġ u permezz ta' intervisti. Id-dejta tiġi skrinjata għall-konsistenza mas-sottomissjonijiet tas-snin preċedenti u d-diskrepanzi jiġu segwiti mal-provveditur tad-dejta. Il-biċċa l-kbira tad-dejta tinġabar permezz ta' stħarriġ tal-faċilitajiet tal-akkwakultura, u dan il-metodu jkopri l-industrija Spanjola b'mod komplut u l-affidabbiltà tal-istħarriġ titqies bħala tajba mill-Awtoritajiet Spanjoli. F'Galicia jsir teħid ta' kampjuni stratifikat tal-produtturi tal-maskli. Spanja identifikat problema partikolari dwar l-attribuzzjoni tal-prezzijiet u tal-fatturi ta' konverżjoni korretti (l-għadd ta' individwi għat-tunnellati ta' piż tal-ħut ħaj) għall-qbid tal-ħut selvaġġ għaċ-ċiklu ta' produzzjoni. Ma ġie identifikat l-ebda fattur għall-molluski gasteropodi. Franza Fi Franza l-ġbir u l-ipproċessar tad-dejta jsiru mid-Direttorat tas-Sajd Marittimu u l-Akkwakultura tal-Ministeru tal-Agrikoltura, l-Ikel, is-Sajd, l-Affarijiet Rurali u l-Ippjanar. L-Uffiċċju tal-Istatistika dwar is-Sajd u l-Akkwakultura hu involut ukoll fl-ipproċessar tad-dejta u jippreżentaha lill-Eurostat. Il-ġbir tad-dejta jsir permezz ta' stħarriġ komprensiv annwali bil-posta tal-produzzjoni tal-akkwakultura kemm kummerċjali kif ukoll dik mhux kummerċjali. Bħalissa ma jeżisti l-ebda reġistru nazzjonali tal-unitajiet tal-akkwakultura u diversi sorsi jintużaw biex tinżamm lista ta' dawk involuti partikolarment il-korpi tal-industrija. In-nuqqas ta' rispons jiġi segwit u għall-aktar negozji sinifikanti d-dejta tista' tinġabar permezz ta' stħarriġ bit-telefown. Id-dejta nieqsa tiżdied billi tiġi sostitwita d-dejta minn stabbilimenti simili fl-istess żona ġeografika. Il-validazzjoni tad-dejta tinvolvi t-tiftix għall-eċċezzjonijiet, il-kontroreferenza interna tad-dejta u t-tqabbil mas-sottomissjonijiet preċedenti. L-Ungerija Fl-Ungerija d-Dipartiment għar-Riżorsi Naturali fil-Ministeru tal-Agrikoltura u l-Iżvilupp Rurali huwa l-korp ewlieni responsabbli għall-amministrazzjoni tal-industrija tal-akkwakultura u l-Istitut tar-Riċerka u l-Informazzjoni għall-Ekonomija Agrikola huwa responsabbli għall-ġbir u l-ipproċessar tad-dejta. Id-dejta tinġabar kull sena permezz ta' kwestjonarju bil-posta. Minbarra d-dejta dwar il-produzzjoni, il-ħażna u l-istruttura meħtieġa mil-leġiżlazzjoni, tinġabar dejta dwar is-sajd mill-għadajjar bil-ħut li tirrifletti l-importanza relattiva ta' din l-attività. Id-dejta tiġi validata malli tasal billi titqabbel mal-minimi u mal-massimi stabbiliti għal kull speċi u klassi ta' età. Il-popolazzjoni statistika relattivament żgħira tagħmilha possibbli li tiġi segwita kull diskrepanza permezz tat-telefown. L-Ungerija issa kkompilat id-dejta minn diversi snin fuq is-sistemi tagħha u dan jippermetti li tiġi verifikata l-komparabbiltà bejn is-snin. Isir ukoll tqabbil interreġjonali. L-Ungerija tirrapporta li s-sistemi tagħha ta' ġbir u analiżi tad-dejta huma adegwati għall-ħtiġijiet attwali. L-Italja Il-Ministeru tal-Agrikoltura (Ministero delle Politiche Agricole Alimentari e Forestali) huwa responsabbli għall-koordinazzjoni tal-ġbir tad-dejta dwar l-akkwakultura fuq bażi reġjonali. Kull sena jsir ċensiment tal-impriżi tal-akkwakultura rreġistrati kollha biex tinġabar id-dejta statistika meħtieġa. Ma ssir l-ebda stima. L-Italja enfasizzat xi mistoqsijiet dwar l-interpretazzjoni ta' dan ir-regolament tal-aħħar inklużi d-differenzi fil-kunċett ta' "produzzjoni" fir-Regolament (KE) 762/2008 meta mqabbel mal-predeċessur tiegħu. Tqajmu wkoll mistoqsijiet dwar diversi definizzjonijiet tal-metodi ta' produzzjoni u dwar "il-kapaċità potenzjali" tal-istrutturi tal-akkwakultura. Il-Latvja L-Uffiċċju Ċentrali tal-Istatistika jiġbor id-dejta dwar l-impriżi tal-akkwakultura kollha li huma ekonomikament attivi, inkluż dwar il-produzzjoni għall-kummerċjalizzazzjoni (il-volumi u l-valuri), il-produzzjoni għal skopijiet ta' ħażna, l-informazzjoni strutturali u d-dejta dwar l-impjiegi. Id-Dipartiment tas-Sajd tal-Minsiteru tal-Agrikoltura huwa responsabbli biex jiżgura l-konsistenza tad-dejta u jirrapportaha lill-Kummissjoni Ewropea. L-industrija hi koperta kompletament mill-kwestjonarju u ma titwettaq l-ebda stima. Ma ġie identifikat l-ebda nuqqas fis-sistemi Latvjani. Il-Litwanja Id-Dipartiment tas-Sajd (id-Diviżjoni tal-Akkwakultura u l-Ilmijiet interni) tal-Ministeru tal-Agrikoltura huwa responsabbli għall-ġbir u l-validazzjoni tad-dejta primarja. Din tiġi kkompilata u mxerrda mid-Dipartiment Litwan tal-Istatistika. Id-dejta tinġabar permezz ta' stħarriġ bil-posta biannwali u d-diskrepanzi jiġu segwiti bit-telefown. Ma tintuża l-ebda teknika ta' stima speċifika u hu rrapportat li d-dejta hija ta' kwalità għolja. Malta L-Unità tal-Agrikoltura u tas-Sajd fl-Uffiċċju Nazzjonali tal-Istatistika hija responsabbli biex tiġbor id-dejta dwar l-akkwakultura u tibgħatha lill-Kummissjoni Ewropea. Dan isir permezz ta' kwestjonarju kull sena li jkopri l-istokkijiet tal-ħut, il-kummerċjalizzazzjoni (l-infiq u l-profitti), il-konsum intermedju u l-informazzjoni strutturali. L-industrija Maltija hija relattivament żgħira u tinkludi biss sitt farms, li ħamsa minnhom jispeċjalizzaw fit-tismin tat-tonn. Id-dejta mibgħuta tiġi eżaminata b'mod intensiv u ssir kontroreferenza mal-informazzjoni dwar il-bejgħ ta' ħut ħaj u l-kummerċ internazzjonali. Il-problemi ewlenin irrapportati minn Malta jirrigwardaw id-daqs żgħir tal-popolazzjoni magħżula fil-kampjun u b'mod partikolari dwar id-diffikultajiet fil-mili tal-formoli u r-rispett tal-kunfidenzjalità tad-dejta. Il-Pajjiżi l-Baxxi Il-Ministeru tal-Agrikoltura, in-Natura u l-Kwalità tal-Ikel, il-Bord dwar il-Prodotti tal-Ħut u l-Uffiċċju Ċentrali tal-Istatistika huma involuti fil-ġbir u fl-ipproċessar tad-dejta dwar l-akkwakultura. Il-produzzjoni tal-frott tal-baħar (il-maskli u l-gajdri) hija l-aktar importanti ekonomikament għall-Pajjiżi l-Baxxi, għalkemm il-biċċa l-kbira tal-impriżi huma żgħar u ħafna huma sperimentali. Id-dejta tinkiseb minn varjetà ta' sorsi inklużi l-Assoċjazzjoni Olandiża ta' Dawk li Jrabbu l-Ħut, l-Uffiċċju tal-Maskli tal-Bord dwar il-Prodotti tal-Ħut u l-Assoċjazzjoni Olandiża tal-Produtturi tal-Maskli. Il-Produtturi tal-Akkwakultura huma rreġistrati mal-bord dwar il-Prodotti tal-Ħut u jfornu d-dejta permezz ta' kwestjonarju. Id-dejta dwar il-prezzijiet u l-produzzjoni għall-maskli għas-sajd tal-akkwakultura kif ukoll tal-qbid tinkiseb mill-irkanti. Madankollu, id-dejta għal kull tip ta' produzzjoni tiġi identifikata separatament, u għalhekk issa ma jeżisti l-ebda għadd doppju jew rapportar ħażin. Id-dejta ta' produzzjoni għall-gajdri toriġina mal-korpi amministrattivi. Ir-rapporti tal-istatistika għall-istabbilimenti tal-akkwakultura jiġu ċċekkjati mal-kapaċità rrapportata tal-unitajiet ta' produzzjoni u mal-bejgħ tal-għalf. Ir-Rumanija Fir-Rumanija l-ġbir u l-ipproċessar tad-dejta dwar l-akkwakultura huma r-responsabbiltà tal-Aġenzija Nazzjonali għas-Sajd u l-Akkwakultura (NAFA). L-unitajiet tal-akkwakultura kollha huma rreġistrati u għandhom il-liċenzja. Ir-reġistru jirreġistra kemm l-informazzjoni amministrattiva kif ukoll id-dettalji tal-metodi ta' produzzjoni, l-istruttura tal-unità u l-ispeċijiet ewlenin ikkultivati, eċċ. L-informazzjoni dwar il-valuri u l-volumi ta' produzzjoni u l-użu tal-prodotti tinġabar kull xahar. Id-dejta tinġabar mill-Uffiċċji reġjonali tan-NAFA u l-kompilazzjoni, il-validazzjoni u t-tixrid isiru b'mod ċentrali. Ir-Repubblika Slovakka L-Uffiċċju tal-Istatistika tar-Repubblika Slovakka huwa responsabbli għall-ġbir, l-ipproċessar u t-tixrid tad-dejta. Il-ġbir tad-dejta jsir permezz ta' ċensiment bil-posta tal-produtturi tal-akkwakultura ċċertifikati. Il-kopertura taċ-ċensiment hija kompluta u ma ssir l-ebda stima. Kull anomalija fid-dikjarazzjonijiet taċ-ċensiment tiġi verifikata permezz tat-telefown. Ir-Repubblika Slovakka rrapportat problema partikolari fir-rigward tal-produzzjoni tagħha tat-trota. Din għandha tendenza tkun fl-għadajjar fejn l-ilma jkun fond, u li ma jaqblux eżatt mad-definizzjoni ta' għadajjar skont ir-Regolament tal-Akkwakultura. Il-Finlandja Fil-Finlandja, il-ġbir u t-trattament tad-dejta dwar l-akkwakultura huma r-responsabbiltà tal-Istitut tar-Riċerka Finlandiż dwar il-Kaċċa u s-Sajd. Id-dejta tinġabar permezz ta' kwestjonarju tal-istatistika li jintbagħat lill-unitajiet tal-produzzjoni kollha li jinsabu fuq ir-Reġistru tal-Akkwakultura. In-nuqqas ta' rispons normalment jiġi segwit u f'xi każijiet dan jista' jitpoġġa fil-mira permezz ta' stħarriġ addizzjonali bit-telefown. Għall-2009, 76 fil-mija tal-istabbilimenti rreġistrati wieġbu, u għall-bqija ġew ikkalkolati stimi permezz tal-istratifikazzjoni tar-riżultati u l-applikazzjoni tal-koeffiċjenti speċifiċi għall-istrata. Il-prezzijiet applikati huma prezzijiet medji tal-ewwel bejgħ ikkompilati mill-Istitut. L-Isvezja L-Istitut Nazzjonali tal-Istatistika huwa responsabbli għall-ġbir, l-ipproċessar u l-kompilazzjoni tad-dejta dwar l-akkwakultura u għat-trażmissjoni lill-Kummissjoni Ewropea. Dan jitwettaq f'isem il-Bord Svediż tas-Sajd. Id-dejta tinġabar permezz ta' ċensiment bil-posta kull sena li jiġbor l-informazzjoni dwar il-produzzjoni (il-volum u l-valur), l-ambjent u l-metodi ta' produzzjoni u l-istruttura tal-industrija. In-nuqqas ta' rispons u d-diskrepanzi jiġu segwiti mal-provvedituri tad-dejta bil-posta (meta jintbagħtu l-kwestjonarji ta' sostituzzjoni) u permezz ta' intervista bit-telefown. Ir-rata tan-nuqqas ta' rispons hija baxxa u l-produtturi l-aktar sinifikanti kollha huma kkunsidrati u għalhekk id-dejta titqies li hi sostantivament kompluta. L-iżbalji tal-ipproċessar jitqiesu bħala insinifikanti. Ir-Renju Unit Fir-Renju Unit l-istatistika dwar l-akkwakultura tinġabar separatament minn kull wieħed mill-gvernijiet reġjonali: Iċ-Ċentru għall-Ambjent, is-Sajd u l-Akkwakultura (CEFAS) fl-Ingilterra u f'Wales; Id-Dipartiment Skoċċiż tax-Xjenza Marittima (MSS) fl-Iskozja u d-Dipartiment għall-Agrikoltura u l-Iżvilupp Rurali (DARD) fl-Irlanda ta' Fuq. L-aggregati tar-Renju Unit huma kkompilati minn CEFAS. Id-dejta ma tinkludix l-informazzjoni għaċ-Channel Islands jew l-Isle of Man. Fl-Ingilterra u f'Wales, id-dejta tinġabar mill-istaff tal-Ispettorat tas-Saħħa tal-Ħut waqt iż-żjarat ta' spezzjoni li jsiru fuq bażi ta' rotazzjoni. Fl-Iskozja d-dejta tinġabar permezz ta' kwestjonarju annwali li jintbagħat lill-unitajiet ta' produzzjoni rreġistrati kollha u fl-Irlanda ta' Fuq l-avviżi bil-posta jintbagħtu lill-produtturi tal-akkwakultura biex tintalab l-informazzjoni fil-format speċifikat fl-Annessi tar-Regolament dwar l-Akkwakultura. Għall-ħut hu rrapportat li hemm kooperazzjoni tajba mal-industrija u l-kopertura tar-rispons tqarreb il-100 fil-mija. Id-dejta dwar il-frott tal-baħar titqies ukoll bħala kompluta iżda għad hemm xi problemi ta' definizzjoni inkluża l-inklużjoni ta' żoni kkultivati bil-larva tal-maskli. Ma ssir stima tal-ebda dejta dwar il-volum iżda tintuża firxa ta' sorsi biex jiġu stmati l-prezzijiet. Il-pajjiżi taż-ŻEE L-Islanda Id-Direttorat Islandiż tas-Sajd tal-Ministeru tas-Sajd u l-Agrikoltura huwa responsabbli għall-ġbir u l-ipproċessar tad-dejta dwar l-akkwakultura. L-Uffiċċju Islandiż tal-Istatistika hu responsabbli biex jibgħat id-dejta lill-Kummissjoni Ewropea. Id-dejta tinġabar permezz ta' kwestjonarju elettroniku kull sena li jitlob informazzjoni dwar il-produzzjoni u l-bejgħ, l-ambjent u l-metodi ta' produzzjoni u l-istruttura tal-unità. L-unitajiet ta' produzzjoni tal-istess negozju huma mitluba jirrapportaw separatament. Id-dejta tiġi kontroverifikata b'kooperazzjoni mal-Amministrazzjoni Islandiża Veterinarja u tal-Ikel, li teħtieġ ukoll li l-istabbilimenti tal-akkwakultura kollha jiġu rreġistrati. Il-provvedituri tad-dejta jiġu kkuntattjati biex jipprovdu informazzjoni nieqsa jew biex jikkoreġu l-anomaliji. Il-kopertura tal-kwestjonarju hija kompluta u ma tintuża l-ebda teknika ta' teħid ta' kampjuni. Filwaqt li ntużaw diversi metodi ta' kontroreferenza, billi s-sistema tal-ġbir tad-dejta ġiet implimentata biss reċentement, mhuwiex possibbli li ssir dikjarazzjoni definittiva dwar il-kwalità tad-dejta. In-Norveġja Id-Dipartiment tal-Istatistika tad-Direttorat tas-Sajd kif ukoll l-Uffiċċju Norveġiż tal-istatistika huma responsabbli għall-ġbir u l-pubblikazzjoni tad-dejta. L-iżgurar tal-kwalità u t-trażmissjoni lill-Kummissjoni Ewropea huma r-responsabbiltà tad-Direttorat tas-Sajd. Skont il-leġiżlazzjoni nazzjonali, il-produtturi tal-akkwakultura għall-finijiet kummerċjali u ta' riċerka huma mitluba jissottomettu d-dejta meħtieġa mill-gvern. Ħames kwestjonarji distinti fuq il-karta jitlestew skont it-tip ta' produzzjoni u l-ispeċi prodotta. Il-verifiki tal-kwalità jitwettqu malli tasal id-dejta u ssir ukoll il-validazzjoni sekondarja waqt l-ipproċessar. 2.2 Il-Kwalità tad-Dejta Il-biċċa l-kbira tal-provvedituri tad-dejta jirrapportaw kopertura komprensiva tal-industrija u kwalità tajba tad-dejta. Ftit pajjiżi jenfasizzaw problemi speċifiċi marbuta mal-kwalità tad-dejta. L-Islanda enfasizzat li s-sistema tagħha tal-ġbir tad-dejta hija ġdida u dan jagħmilha diffiċli biex tiġi vvalutata b'mod korrett il-kwalità tad-dejta, iżda bħal ħafna tiddikjara li qed tistinka għal titjib kontinwu. Id-dejta pprovduta dwar il-produzzjoni tista' titqabbel mad-dejta pprovduta skont ir-regolament preċedenti dwar l-akkwakultura (ara l-Anness) u għalhekk hu possibbli li tiġi ġġudikata b'mod oġġettiv il-kwalità tar-rapporti ppreżentati. Dawk ippreżentati lill-Eurostat jikkonformaw mad-definizzjonijiet u mal-istandards tad-dejta SDMX (l-Iskambju tal-Metadejta u d-Dejta tal-Istatistika) u dan jippermetti li jsiru verifiki bażiċi mqabbla mal-iskema tad-dejta li jridu jitwettqu meta tasal id-dejta. It-tieni livell aktar sofistikat tal-validazzjoni qed jiġi żviluppat mill-Eurostat li se jivverifika l-konsistenza tad-dejta tul is-snin u jindividwa kull eċċezzjoni u se jivverifika l-konsistenza tad-dejta interna, pereżempju jekk l-ispeċijiet irrapportati humiex kompatibbli mal-ambjent u mal-metodu ta' produzzjoni ddikjarati. B'mod ġenerali, fil-livell tal-aggregati, il-konsistenza tad-dejta bejn is-snin tidher li hi tajba. Madankollu, fil-livell aktar dettaljat tal-ispeċi u tat-tip ta' produzzjoni, din tinqasam f'ħafna każijiet, pereżempju bid-differenzi fl-ispeċijiet li jiġu rrapportati għal xi Stati Membri. Dan jista' jkun parzjalment dovut għar-rapportar tal-ġeneri jew tal-gruppi ta' speċijiet f'xi każijiet aktar milli tad-dettalji fil-livell tal-ispeċijiet. Id-dejta dwar il-produzzjoni tal-bajd għall-konsum mill-bniedem hija nieqsa f'xi każijiet fejn hemm evidenza aneddotali li din titwettaq, pereżempju fl-Italja. Fir-rigward tad-dejta dwar il-produzzjoni tal-imfaqas u tal-għadajjar għat-trobbija tal-ħut fil-livell aggregat tal-pajjiżi u tal-ispeċijiet, id-dejta għall-biċċa l-kbira tal-pajjiżi tidher kompluta u hija konsistenti bejn is-sentejn li għalihom ġiet ipprovduta. Il-konsistenza fil-livell tal-ispeċijiet individwali hija ferm inqas tajba iżda x'aktarx li tirrifletti titjib fl-eżattezza tar-rapportar u l-esperjenzi miksuba. Jidher li fl-2008 ntużaw kodiċi tal-ispeċijiet aktar ġeneriċi, b'mod partikolari għar-rapportar tal-molluski. Madankollu, f'xi każijiet jidher li l-eżattezza tad-dejta marret lura, pereżempju l-firxa tal-ispeċijiet koperti naqset, speċjalment għar-Rumanija li fl-2009 rrapportat biss dwar il-produzzjoni tal-ħut diadromous. Id-Danimarka setgħet biss tipprovdi informazzjoni bil-piż (f'kilogrammi) minflok b'miljuni ta' individwi u qed tfittex li tirranġa din il-problema. Għal xi wħud mill-pajjiżi jeżistu xi differenzi kbar bejn is-snin, pereżempju għar-Renju Unit li rrapporta tnaqqis kbir fil-produzzjoni kemm tal-bajd kif ukoll tal-ħut li għadu qed jikber. Għadd ta' Stati Membri, partikolarment il-Ġermanja u d-Danimarka talbu biex issir kjarifika tad-definizzjoni tal-ħut li għadu qed jikber mogħtija fir-Regolament. Dan mhuwiex definit b'mod espliċitu iżda jitqies l-istess bħal fil-kwestjonarju tal-FAO jiġifieri l-larva, il-ħut li għadu ma kibirx, il-ħut li għadu qed jikber, eċċ. Fir-rigward tad-dettall tal-użu tal-produzzjoni tal-imfaqas u tal-għadajjar għat-trobbija tal-ħut li jingħata b'mod fakultattiv, il-biċċa l-kbira tal-Istati Membri pprovdew mill-inqas informazzjoni parzjali. Fir-rigward tad-dejta dwar l-input għall-akkwakultura msejsa fuq il-qbid, Spanja rrapportat problema partikolari bil-fatturi tal-konverżjoni għal għadd ta' individwi għal piż ħaj u ddikjarat li għal xi molluski ma jeżistux ċifri affidabbli. Dan jaffettwa d-dejta fl-2008 (l-ewwel sena ta' referenza li ġiet studjata). Id-dejta dwar l-istruttura tal-industrija tiġi pprovduta kull tliet snin u minħabba f'hekk, huwa aktar diffiċli biex tiġi vvalidata bi tqabbil ma' snin oħra. Xi dejta nġabret mill-FAO u għalkemm mhijiex kompluta, partikolarment għas-snin ta' qabel ir-Regolament rivedut dwar l-Akkwakultura, kien possibbli li xi dejta tiġi vverifikata għall-konsistenza ma' dawn ir-rapporti. F'għadd ta' rapporti kien hemm inkonsistenzi interni fir-rapport pereżempju fejn il-metodu ta' produzzjoni huwa inkonsistenti mal-ispeċi ddikjarata jew l-unità pprovduta hija inkonsistenti mat-tip ta' produzzjoni. Il-mistoqsijiet dwar il-kwalità tad-dejta dwar l-istruttura għadhom pendenti ma' xi Stati Membri u dan qed jipprevjeni l-pubblikazzjoni. Għadd ta' Stati Membri rrapportaw dejta kunfidenzjali u dan affettwa l-pubblikazzjoni tad-dejta kompluta. Qed jiġi żviluppat protokoll, b'kooperazzjoni mal-Istati Membri, biex tiġi indirizzata l-kunfidenzjalità fl-istatistika dwar l-akkwakultura (karta tal-kunfidenzjalità) u dan se jippermetti li jsir immaniġġar tad-dejta aktar effettiv mill-Eurostat fil-ġejjieni kif ukoll li tiġi żgurata ż-żamma tal-kunfidenzjalità tal-istatistika. 3. l-użu tad-dejta (it-tixrid tad-dejta) Ir-rapporti tal-Istati Membri huma disponibbli mingħajr ħlas permezz tal-bażi ta' dejta ta' tixrid tal-Eurostat fuq http://epp.eurostat.ec.europa.eu/portal/page/portal/statistics/search_database. Id-dejta tinsab ippubblikata wkoll fil-Ktejjeb tal-Eurostat, l-aktar riċenti "Agriculture and fishery statistics - Main results - 2009-10" (ISBN: 978-92-79-20424-1). 4. Sejbiet ewlenin: analiżi tar-riżultati Wieħed u għoxrin Stat Membru u n-Norveġja pprovdew informazzjoni għall-analiżi tal-kosteffettività tal-Eurostat għall-oqsma koperti mill-Programm tal-Istatistika tal-Komunità mill-2008 sal-2012. Fost il-pajjiżi li ma pprovdewx dejta dwar l-akkwakultura skont l-arranġamenti tranżitorji, aktar min-nofs ivvalutaw id-diffikultà biex iwieġbu lill-Eurostat bħala baxxa filwaqt li l-bqija vvalutaw id-diffikultà bħala medja. Billi bħalissa mhux l-Istati Membri kollha qegħdin jibagħtu d-dejta, analiżi aktar dettaljata tal-ispejjeż u l-benefiċċji ma tkunx utli f'dan l-istadju. Din l-informazzjoni se tintalab lill-Istati Membri permezz tal-Grupp ta' Ħidma dwar l-Istatistika tal-Ħut u r-rapporti metodoloġiċi rispettivi tagħhom. Flimkien mar-Regolament dwar l-Istatistika tal-Akkwakultura, hemm għadd ta' rekwiżiti oħra tal-KE biex tinġabar u tkun ipprovduta l-informazzjoni dwar is-settur tal-akkwakultura u li għalihom diġà se tkun ġiet stabbilita infrastruttura ta' monitoraġġ u rapportar. Dan jispjega parzjalment għaliex il-piż tar-rapportar tal-istatistika ma jitqiesx mill-Istati Membri bħala partikolarment qawwi. Ir-Regolament dwar l-Istatistika tal-Akkwakultura jkopri wkoll ħafna mill-istess parametri mitluba mill-FAO fil-kwestjonarju tagħha dwar l-akkwakultura. Il-FAO hija kuntenta li taċċetta l-istess informazzjoni kif mibgħuta lill-Eurostat u b'hekk jiġi evitat ir-rapportar doppju. Ir-rekwiżiti tal-KE jinkludu l-iżvilupp tar-reġistri tal-impriżi tal-akkwakultura għall-iskopijiet tas-saħħa tal-annimali (kif indikat aktar kmieni) u tal-informazzjoni ekonomika u bijoloġika pprovduta skont ir-Regolament tal-KE dwar il-Qafas tal-Ġbir tad-Dejta (QĠD)[5]. Il-QĠD jirrikjedi l-preżentazzjoni ta' dejta dwar il-produzzjoni u l-istruttura, iżda l-firxa u l-kopertura tagħha huma differenti minn dawk tad-dejta miġbura skont ir-Regolament dwar l-Istatistika tal-Akkwakultura. Ir-riżultati sommarji tal-ġbir tad-dejta statistika huma ppreżentati fl-Annessi tar-rapport. Id-dejta dwar il-produzzjoni tal-akkwakultura fl-UE fis-snin minn meta ġie introdott ir-Regolament dwar l-Istatistika tal-Akkwakultura tinsab għad-dispożizzjoni tal-Istati Membri kollha, billi dawk li tħallew itawlu l-implimentazzjoni tar-Regolament dwar l-Istatistika tal-Akkwakultura għadhom jipprovdu d-dejta meħtieġa skont il-predeċessur tiegħu, ir-Regolament (KE) Nru 788/96 kif ukoll lill-FAO. Fl-2009 l-volum ta' produzzjoni fl-UE kien jammonta għal kważi 1,3 miljun tunnellata, li 77 % minnhom kienu joriġinaw minn żoni marittimi: 52 % mill-Atlantiku u 24 % mill-Mediterran u mill-Baħar l-Iswed. Erba' pajjiżi, Spanja, Franza, ir-Renju Unit u l-Italja kienu responsabbli għal aktar minn 66 % tal-produzzjoni tal-UE fl-2009. Spanja bi produzzjoni ta' aktar minn 268 elf tunnellata (22 %) għamlet l-akbar kontribuzzjoni segwita minn Franza, b'aktar minn 236 elf tunnellata (21 %), ir-Renju Unit, bi kważi 197 elf tunnellata (15 %), u l-Italja, b'aktar minn 162 elf tunnellata (13 %). Il-produzzjoni Norveġiża bi kważi 962 elf tunnellata, tirrappreżenta aktar minn 74 % tal-produzzjoni totali tal-UE. Fl-2009 l-molluski (partikolarment il-Maskli blu u dawk tal-Mediterran) kienu jirrappreżentaw aktar min-nofs il-volum totali tal-produzzjoni. Mill-ħut tal-baħar ikkultivat, is-Salamun tal-Atlantiku, l-Awrat u l-Ispnott tal-Ewropa kienu l-aktar sinifikanti f'termini tal-volum tal-produzzjoni, u t-Troti u l-Karpjun Komuni kienu l-aktar speċijiet importanti tal-ilma ħelu. Għadd ta' Stati Membri rrapportaw produzzjoni ekonomikament sinifikanti ta' bajd tal-ħut għall-konsum mill-bniedem li tammonta għal ftit inqas minn 1 000 tunnellata għal dawk il-pajjiżi li rrapportaw, b'valur ta' aktar minn EUR 22 miljun. Il-produzzjoni tal-bajd tat-trota kienet tirrappreżenta kważi 98 % tal-produzzjoni f'termini ta' volum, iżda inqas min-nofs il-valur tal-produzzjoni. Il-produzzjoni tal-kavjar tal-isturjun, għalkemm inqas minn 2 % tal-produzzjoni, ammontat għal aktar min-nofs il-valur totali rrapportat. L-informazzjoni dwar l-akkwakultura msejsa fuq il-qbid ġiet ipprovduta għal tmien Stati Membri. L-aktar speċijiet sinifikanti huma l-maskli (il-Maskli Blu u l-Maskli tal-Mediterran) u t-Tonn. L-informazzjoni pprovduta dwar il-produzzjoni tal-imfaqas u tal-għadajjar għat-trobbija tal-ħut f'termini ta' volum skont il-pajjiż, issegwi dik għall-produzzjoni globali, bi Spanja u Franza jkunu l-aktar produtturi importanti. Fl-aktar Stati Membri kkonċernati, il-Ministeru tal-Agrikoltura (jew korpi relatati), aktar milli l-Istitut Nazzjonali tal-Istatistika, huwa responsabbli għall-istatistika dwar l-akkwakultura. 5 konklużjonijiet u rakkomandazzjonijiet Billi għadd ta' Stati Membri għadhom qed jaħdmu skont l-arranġamenti tranżitorji għall-implimentazzjoni tar-Regolament (KE) Nru 762/2008, għadu ma kienx possibbli f'dan il-waqt li ssir valutazzjoni komprensiva tal-ispejjeż u l-benefiċċji marbuta mal-produzzjoni tad-dejta. Valutazzjoni aktar dettaljata se ssir fi tmiem il-perjodu tranżitorju taħt l-awspiċji tal-Grupp ta' Ħidma dwar l-Istatistika tal-Ħut. Din se tintalab bħala żieda mar-rapporti metodoloġiċi. L-Istati Membri bħalissa jqisu l-piż tal-konformità bħala ħafif għal medju. Fir-rapporti tagħhom, il-biċċa l-kbira tal-Istati Membri pprovdew deskrizzjoni dettaljata biżżejjed tal-metodoloġiji tagħhom b'mod li dawn jistgħu jiġu vvalutati. Ħafna minnhom qegħdin jagħmlu ċensiment bil-posta kull sena li jkopri kompletament il-produzzjoni kummerċjali. Fil-produzzjoni taċ-ċifri l-istima involuta hija relattivament żgħira. Billi l-Istati Membri għadhom mhux kollha qegħdin jipprovdu d-dejta skont ir-Regolament dwar l-Istatistika tal-Akkwakultura, ma kienx possibbli li jiġu kkompilati ċifri sħaħ għall-UE għad-dejta dwar l-akkwakultura ħlief għall-produzzjoni. Għadd ta' Stati Membri ltaqgħu ma' problemi fil-ġbir tad-dejta sħiħa b'konformità mar-rekwiżiti l-ġodda waqt l-implimentazzjoni tas-sistemi ta' ġbir tad-dejta tagħhom iżda qegħdin jindirizzawhom b'konsultazzjoni mal-Eurostat u bħala parti mill-proċessi tagħhom ta' titjib kontinwu. Il-kwalità tad-dejta fil-livell globali tidher li hi pjuttost għolja għad-dejta dwar il-produzzjoni u għad-dħul fl-imfaqas u fl-għadajjar għat-trobbija tal-ħut għal ħafna mill-Istati Membri, madankollu l-kwalità tagħha hija inqas tajba fil-livell aktar dettaljat u jeħtieġ li jsir aktar biex tiġi żgurata l-konsistenza tad-dejta fil-ġejjieni. Jeħtieġ li jiġu indirizzati l-problemi speċifiċi bid-definizzjonijiet għall-istadji fiċ-ċiklu tal-ħajja. Jeżistu kwistjonijiet pendenti marbuta mal-kwalità tad-dejta għal xi Stati Membri partikolarment għad-dejta dwar l-istruttura. Dawn qegħdin jiġu indirizzati b'mod bilaterali mal-Istati Membri. L-Eurostat bħalissa hu involut fl-implimentazzjoni tas-sistemi ta' informazzjoni ġodda li se jqajmu l-problemi ta' kwalità minn kmieni u jippermettu li dawn jiġu rranġati aktar malajr u li tiġi ppubblikata d-dejta. Matul is-snin li fihom l-Eurostat ġabar id-dejta, id-dejta dwar l-istruttura ġiet trażmessa lill-FAO u dawn ir-rapporti għandhom jintużaw biex jiġu kontroverifikati r-rapporti tal-istruttura tal-Eurostat. Il-Eurostat qed jiżviluppa "Karta tal-Kunfidenzjalità" permezz ta' Task Force tal-esperti tal-Istati Membri. Dan se jiddefinixxi kif id-dejta se tkun trattata mill-Eurostat sabiex tinżamm il-kunfidenzjalità u kif id-dejta tista' tinqasam mas-servizzi tal-Kummissjoni u partijiet oħra interessati inkluża l-FAO. Anness – Tabelli u ċarts Tabella 1: Il-produzzjoni totali tal-Akkwakultura – għajr l-imqafas u l-għadajjar għat-trobbija tal-ħut Ċart 1: Il-produzzjoni tal-Akkwakultura fl-UE skont iż-żona prinċipali tas-sajd FAO – 2009 Ċart 2: Il-produzzjoni tal-Akkwakultura fl-UE skont il-grupp tal-ispeċi - 2009 Tabella 2: Il-Kontribuzzjoni tal-UE għall-akkwakultura msejsa fuq il-qbid Tabella 3: Il-Produzzjoni tal-imqafas u l-għadajjar għat-trobbija tal-ħut fl-UE . Tabella 4 – L-Istruttura tal-industrija tal-UE fl-2008 [1] Ir-Regolament (KE) Nru 762/2008 tal-Parlament Ewropew u tal-Kunsill tad-9 ta' Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96: ĠU L 218, 13.8.2008, p. 1–13. [2] Ir-Regolament tal-Kunsill (KE) Nru 788/96 tat-22 ta' April 1996 dwar is-sottomissjoni tal-Istati Membri ta' statistiċi dwar il-produzzjoni tal-akkwakultura: ĠU L 108, 1.5.1996, p. 1–7 [3] Id-Deċiżjoni Nru 1578/2007/KE tal-Parlament Ewropew u tal-Kunsill tal-11 ta’ Diċembru 2007 dwar il-Programm Statistiku Komunitarju 2008 sal-2012 (ĠU L 344, 28.12.2007 p. 15-43). [4] Id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f'annimali akkwatiċi (ĠU L 328, 24.11.2006) u d-Deċiżjoni tal-Kummissjoni tat-30 ta' April 2008 li timplimenta d-Direttiva tal-Kunsill 2006/88/KE fir-rigward ta’ paġna ta’ informazzjoni fuq l-Internet biex tagħmel disponibbli, permezz ta’ mezzi elettroniċi, informazzjoni fuq tal-produzzjoni tal-akkwakultura u fuq l-istabbilimenti awtorizzati tal-ipproċessar (ĠU L 138, 28.5.2008, p. 12–20). [5] Ir-Regolament tal-Kunsill(KE) Nru 199/2008 tal-25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ data fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd - ĠU L 60, 5.3.2008 , p. 1-12.